ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ Έβδομη έκθεση της Επιτροπής σχετικά με τη λειτουργία του συστήματος ελέγχου των παραδοσιακών ιδίων πόρων (2010-2012) [άρθρο 18 παράγραφος 5 του κανονισμού (ΕΚ, Ευρατόμ) αριθ. 1150/2000 του Συμβουλίου, της 22ας Μαΐου 2000] /* COM/2013/0829 final */





ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ Έβδομη έκθεση της Επιτροπής σχετικά με τη λειτουργία του συστήματος ελέγχου των παραδοσιακών ιδίων πόρων (2010-2012) [άρθρο 18 παράγραφος 5 του κανονισμού (ΕΚ, Ευρατόμ) αριθ. 1150/2000 του Συμβουλίου, της 22ας Μαΐου 2000] 1. Σχετικά με τη λειτουργία του συστήματος ελέγχου των παραδοσιακών ίδιων πόρων (ΠΙΠ)[1] η Επιτροπή συντάσσει, σε τακτά χρονικά διαστήματα, έκθεση προς το Ευρωπαϊκό Κοινοβούλιο και το Συμβούλιο. Ο έλεγχος των ΠΙΠ βασίζεται στην απόφαση 2007/436/ΕΚ, Ευρατόμ του Συμβουλίου, της 7ης Ιουνίου 2007[2], στον κανονισμό αριθ. 1150/2000 του Συμβουλίου, της 22ας Μαΐου 2000[3] και στον κανονισμό αριθ. 1026/1999 του Συμβουλίου, της 10ης Μαΐου 1999[4]. || Παραδοσιακοί ίδιοι πόροι (ΠΙΠ): οι τελωνειακοί δασμοί και οι γεωργικές εισφορές που απαιτούνται κατά την εισαγωγή προϊόντων από τρίτες χώρες, καθώς και οι εισφορές ζάχαρης. Κατά τη διάρκεια της περιόδου 2010-2012, το (καθαρό) ποσό που αποδόθηκε υπερβαίνει τα 48,8 δισεκατ. ευρώ. || Η παρούσα έκθεση, η έβδομη του είδους αυτού, περιγράφει και αναλύει τη λειτουργία του συστήματος ελέγχου των παραδοσιακών ιδίων πόρων (ΠΙΠ) για την περίοδο 2010-2012. Εξετάζει τους ελέγχους που διεξήγαγε η Επιτροπή κατά τη διάρκεια αυτής της περιόδου, αξιολογεί τις σχετικές δράσεις και συνάγει συμπεράσματα[5]. Η έκθεση αναφέρει επίσης τα μέτρα, κυρίως δημοσιονομικά, ένδικης προστασίας και κανονιστικά που λήφθηκαν συνεπεία των ελέγχων. Στο παράρτημα 1 της παρούσας έκθεσης περιγράφονται οι στόχοι των ελέγχων και ο τρόπος λειτουργίας του συστήματος ελέγχου στο επίπεδο της ΕΕ. 2. Δραστηριότητα ελέγχου της Επιτροπής κατά την περίοδο 2010-2012 Οι επιτόπιοι έλεγχοι που ασκεί η Επιτροπή βασίζονται σε διεξοδική μεθοδολογία, στόχος της οποίας είναι ο έλεγχος της συμμόρφωσης των διαδικασιών σε σχέση με τα πρότυπα της ΕΕ. Οι έλεγχοι αυτοί εντάσσονται στο πλαίσιο ετησίου προγράμματος το οποίο, με βάση την ανάλυση των κινδύνων, περιλαμβάνει διάφορα θέματα ελέγχων που πρέπει να διεξάγονται σε ένα ή περισσότερα κράτη μέλη. Όλοι οι έλεγχοι διενεργούνται με βάση τυποποιημένες διαδικασίες και συνεπάγονται τη χρήση εξατομικευμένων εργαλείων ελέγχου, δηλαδή ερωτηματολογίων που αποστέλλονται εκ των προτέρων στα κράτη μέλη και καταλόγων ελέγχου που χρησιμοποιούνται επιτόπου. Στόχος είναι να εξασφαλιστεί ότι οι έλεγχοι διενεργούνται όντως και ότι οι εκθέσεις καταρτίζονται με συνεκτικό τρόπο. 2.1. Κυριότερα αποτελέσματα της δραστηριότητας ελέγχου Κατά τη διάρκεια της περιόδου 2010-2012[6], η Επιτροπή πραγματοποίησε 94 ελέγχους βάσει του άρθρου 18 του κανονισμού αριθ. 1150/2000. Έξι από τους ελέγχους αυτούς διενεργήθηκαν σύμφωνα με τη μέθοδο Joint Audit Arrangement (κοινός μηχανισμός ελέγχου)[7]. Από τα 372 εξαγχθέντα πορίσματα, 120 είχαν άμεσο οικονομικό αντίκτυπο (32,2%) και 125 κανονιστικό αντίκτυπο (33,6%). Η Επιτροπή έλαβε τα ενδεδειγμένα μέτρα όσον αφορά τις δημοσιονομικές συνέπειες των πορισμάτων που διαπιστώθηκαν. || 94 έλεγχοι οδήγησαν σε 372 πορίσματα. Προσέγγιση κοινού ελέγχου: Ειδικοί τύποι κοινού ελέγχου σύμφωνα με τον οποίο οι υπηρεσίες εσωτερικού ελέγχου ενός κράτους μέλους διενεργούν έλεγχο βάσει εγκεκριμένης από την Επιτροπή μεθόδου. 2.1.1. Έλεγχοι για τελωνειακά θέματα Το 2010, συνέχισαν να ασκούνται έλεγχοι σχετικά με τις εθνικές στρατηγικές τελωνειακού ελέγχου στα κράτη μέλη στα οποία οι έλεγχοι αυτοί δεν είχαν διεξαχθεί πριν από το 2010. Στόχος τους ήταν να επαληθευτεί ότι τα κράτη μέλη έχουν θεσπίσει, όσον αφορά τους ΠΙΠ, στρατηγική ελέγχου που είναι σφαιρική, αποτελεσματική και αποδοτική, καθώς και κατάλληλες δομές και διαδικασίες, οι οποίες, με βάση την ανάλυση των κινδύνων, επιτρέπουν να προστατεύονται τα οικονομικά συμφέροντα της Ένωσης με τη διεξαγωγή αποτελεσματικών τελωνειακών ελέγχων. Οι ελλείψεις που παρατηρήθηκαν κατά τον εκτελωνισμό, καθώς και κατά τη διάρκεια των εκ των υστέρων ελέγχων έπρεπε να αποκατασταθούν και να ληφθούν τα απαιτούμενα μέτρα για τη βελτίωση της αποτελεσματικότητας των τελωνειακών ελέγχων. Η Γενική Διεύθυνση Προϋπολογισμού κατάρτισε θεματική έκθεση σχετικά με τη στρατηγική τελωνειακού ελέγχου στα κράτη μέλη και την υπέβαλε σ’αυτά στο πλαίσιο της συμβουλευτικής επιτροπής ιδίων πόρων (ΣΕΙΠ) στις 7 Ιουλίου 2011 και στην ομάδα τελωνειακής πολιτικής (ΟΤΠ)[8] στις 30 Ιουνίου 2011. Τα αποτελέσματα των ελέγχων που διενεργήθηκαν το 2009 και το 2010 κατέδειξαν ότι, σε γενικές γραμμές, τα κράτη μέλη είχαν καταβάλει προσπάθειες τόσο για την ανάπτυξη στρατηγικών τελωνειακών ελέγχων που συνάδουν με τις απαιτήσεις της νομοθεσίας όσο και για τη διασφάλιση της προστασίας των οικονομικών συμφερόντων της ΕΕ. Ωστόσο, κοινοποιήθηκαν στα κράτη μέλη 163 πορίσματα, μεταξύ των οποίων περιλαμβάνονται θέματα συμμόρφωσης και αιτήσεις για βελτίωση των διαδικασιών ελέγχου που εφαρμόζουν. Τα περισσότερα πορίσματα έχουν συνυπολογιστεί ή βρίσκονται στο στάδιο συνυπολογισμού και αποδεικνύουν τη δέσμευση που έχουν αναλάβει τα κράτη μέλη για να βελτιώσουν τα συστήματα τελωνειακού ελέγχου που εφαρμόζουν. Το 2010, το 2011 και το 2012 οι έλεγχοι σχετικά με την είσπραξη δασμών αντιντάμπινγκ και αντισταθμιστικών δασμών κατέδειξαν ότι, στην πλειονότητα των κρατών μελών η είσπραξη των δασμών αυτών και η σχετική στρατηγική ελέγχου ήταν σύμφωνες τόσο με τη νομοθεσία της ΕΕ όσο και με την ανάγκη να εξασφαλιστεί η δέουσα προστασία των οικονομικών συμφερόντων της ΕΕ. Ωστόσο, επισημάνθηκαν διάφορες ελλείψεις σε ορισμένα κράτη μέλη όσον αφορά τη λογιστική καταχώριση των προσωρινών δασμών που καθίστανται οριστικοί, καθώς και την ανάλυση κινδύνου. Η Επιτροπή ζήτησε από τα εν λόγω κράτη μέλη να διορθώσουν την κατάσταση αυτή, το συντομότερο δυνατό. Το 2011, οι έλεγχοι σχετικά με τη διαδικασία εκτελωνισμού στον προσδιοριζόμενο από τον εισαγωγέα τόπο, αποκάλυψαν σημαντικές ελλείψεις στη διαχείριση και τον έλεγχο της διαδικασίας αυτής. Οι έλεγχοι αυτοί, που ακολούθησαν τα πορίσματα της Επιτροπής και του Ευρωπαϊκού Ελεγκτικού Συνεδρίου κατά τη διάρκεια προηγούμενων ετών, αποσκοπούσαν στην αξιολόγηση της συμμόρφωσης με την νομοθεσία της ΕΕ, καθώς και στην εξακρίβωση ότι τα οικονομικά συμφέροντα της ΕΕ προστατεύονται δεόντως. Σχετικά με το ζήτημα αυτό συντάχθηκε θεματική έκθεση από τη Γενική Διεύθυνση Προϋπολογισμού και υποβλήθηκε στη ΣΕΙΠ, στις 6 Δεκεμβρίου 2012 και στην ΟΤΠ στις 12 Δεκεμβρίου 2012. Από την έκθεση αυτή προέκυψε ότι τα κράτη μέλη είχαν καταβάλει προσπάθειες για να καθιερώσουν ηλεκτρονικές κοινοποιήσεις και τελωνειακές διασαφήσεις, καθώς και για να επανεκτιμήσουν και να προσαρμόσουν τις παλαιές άδειες σύμφωνα με τις νέες νομικές απαιτήσεις. Η διαδικασία αυτή χρησιμοποιήθηκε προκειμένου να ληφθούν υπόψη πολλά από τα πορίσματα που είχαν εντοπισθεί προηγουμένως. Ωστόσο, ορισμένα ζητήματα εξακολουθούν να απαιτούν ιδιαίτερη προσοχή. Οι έλεγχοι που διενεργήθηκαν το 2011 σε τέσσερα κράτη μέλη σχετικά με δεσμευτικές δασμολογικές πληροφορίες (ΔΔΠ) κατέδειξαν γενικά υψηλό επίπεδο συμμόρφωσης με τη νομοθεσία της ΕΕ. Σημαντικές αδυναμίες διαπιστώθηκαν όσον αφορά την εκ των υστέρων είσπραξη ΠΙΠ σε περίπτωση ακύρωσης ΔΔΠ ή την απουσία στρατηγικών ελέγχου για την εξακρίβωση της χρήσης περιόδων χάριτος. Οι έλεγχοι που διενεργήθηκαν το 2012 σε 21 κράτη μέλη σχετικά με τη διαμετακόμιση στην ΕΕ αιτιολογούνται λόγω των πολυάριθμων ελλείψεων που διαπιστώθηκαν το 2006 κατά τη διάρκεια των ελέγχων για το ίδιο θέμα και λόγω του επιπέδου απάτης που διαπιστώθηκε στον τομέα αυτό. Η Επιτροπή έκρινε ότι η κατάσταση βελτιώθηκε στα περισσότερα κράτη μέλη, ιδίως σε ό,τι αφορά την παρακολούθηση (συμπεριλαμβανομένης της χρηματοοικονομικής παρακολούθησης) των πράξεων διαμετακόμισης που δεν είχαν εκκαθαριστεί εντός των προβλεπόμενων προθεσμιών. Διαπιστώθηκαν αδυναμίες σχετικά με τον υπολογισμό της εγγύησης που καλύπτει την πράξη διαμετακόμισης, το περιεχόμενο των διασαφήσεων διαμετακόμισης και τον αριθμό των ελέγχων που διενεργήθηκαν σχετικά με τις πράξεις διαμετακόμισης και τους εγκεκριμένους αποστολείς και παραλήπτες. Σχετικά με το θέμα αυτό καταρτίζεται θεματική έκθεση από τη Γενική Διεύθυνση Προϋπολογισμού και θα υποβληθεί στη ΣΕΙΠ στις 5 Δεκεμβρίου 2013. || Διαδικασία εκτελωνισμού στον προσδιοριζόμενο από τον εισαγωγέα τόπο: Διαδικασία που επιτρέπει τη διασάφηση εμπορευμάτων χωρίς το σύνολο των απαιτούμενων στοιχείων και εγγράφων ή/και χωρίς την υποχρεωτική παρουσίαση των εμπορευμάτων στο τελωνείο. Στη συνέχεια πρέπει να γίνεται η δέουσα τακτοποίηση. ΔΔΠ: Γραπτές πληροφορίες που εκδίδονται από τις τελωνειακές αρχές για την κατάταξη εμπορευμάτων στη συνδυασμένη ονοματολογία ή σε ονοματολογία που προέρχεται από αυτή, όπως το TARIC. Περίοδος χάριτος: Περίοδος παρατεταμένης χρήσης άκυρου ΔΔΠ το οποίο χορηγήθηκε υπό ορισμένες προϋποθέσεις από τις τελωνειακές αρχές. Διαμετακόμιση στην ΕΕ: διαδικασία που επιτρέπει την κυκλοφορία εμπορευμάτων τρίτων χωρών με δασμολογική ατέλεια και δωρεάν μεταξύ δύο σημείων της επικράτειας της ΕΕ. Μη εκκαθαρισθείσα διαμετακόμιση: διαμετακόμιση για την οποία δεν έχει αποδειχθεί η άφιξη των εμπορευμάτων στον προορισμό τους. Στην περίπτωση αυτή, οι δασμοί και οι φόροι πρέπει να εισπράττονται. 2.1.2. Έλεγχοι για λογιστικά θέματα Η διαχείριση της χωριστής λογιστικής είναι ένα θέμα που επανέρχεται συχνά στους ελέγχους που ασκεί η Επιτροπή στο σύνολο των κρατών μελών[9]. Η χωριστή λογιστική είναι, στην πράξη, πολύτιμη πηγή πληροφοριών για τον τρόπο με τον οποίο οι διοικητικές υπηρεσίες φέρουν σε πέρας τα καθήκοντά τους όσον αφορά τη διαχείριση των ΠΙΠ (βεβαίωση δασμών, διαχείριση εγγυήσεων, παρακολούθηση της είσπραξης, ακυρώσεις, διαγραφές μη εισπράξιμων οφειλών). Οι έλεγχοι που ασκήθηκαν για το θέμα αυτό κατά την περίοδο 2010-2012 επιβεβαίωσαν ότι συνεχίζονται ορισμένα, ως επί το πλείστον, περιστασιακά λάθη και ότι τα συστηματικά λάθη ήταν σπάνια. Τα κράτη μέλη ανέλαβαν την ευθύνη για τις δημοσιονομικές συνέπειες που απορρέουν από τα πορίσματα που διαπιστώθηκαν. Οι έλεγχοι της Επιτροπής επιβεβαίωσαν ότι η συνολική κατάσταση βελτιώνεται χάρη στην πίεση που άσκησαν οι έλεγχοι της Επιτροπής, καθώς και χάρη στην θέσπιση, στα περισσότερα κράτη μέλη, τελωνειακών και λογιστικών εργαλείων πληροφορικής που περιορίζουν τον κίνδυνο περιστασιακών λαθών. Επίσης, διεξήχθησαν σφαιρικότεροι έλεγχοι σε 7 κράτη μέλη με σκοπό την αξιολόγηση των συστημάτων που διαθέτουν για την είσπραξη των ΠΙΠ. Τα αποτελέσματα αυτών των ελέγχων επέτρεψαν να εξεταστεί γενικότερα το γεγονός ότι τα συστήματα είσπραξης που έχουν θεσπίσει τα κράτη μέλη είναι κατάλληλα, μολονότι αποκαλύφθηκαν ορισμένα διαρθρωτικά και περιστασιακά λάθη. Ιδιαίτερη έμφαση δόθηκε στο σύστημα ΠΙΠ στο Βέλγιο, δεδομένου ότι προέκυψαν αμφιβολίες σχετικά με την αξιοπιστία των βελγικών αυτοματοποιημένων διαδικασιών εκτελωνισμού και λογιστικής και, κατά συνέπεια, σχετικά με την ορθότητα των ποσών ΠΙΠ που μεταβίβασε το Βέλγιο στον προϋπολογισμό της ΕΕ. Λαμβάνοντας υπόψη αυτές τις αμφιβολίες, ο Γενικός Διευθυντής Προϋπολογισμού διατύπωσε επιφύλαξη στις δηλώσεις αξιοπιστίας του σχετικά με τις ετήσιες εκθέσεις δραστηριοτήτων για το 2011 και το 2012. Η Επιτροπή πραγματοποίησε διάφορες επιτόπιες επιθεωρήσεις και ζήτησε να ληφθούν μέτρα, συγκεκριμένα να ενισχυθούν οι εσωτερικοί έλεγχοι και να πραγματοποιηθούν εξωτερικοί έλεγχοι μεγάλης κλίμακας στο λογιστικό σύστημα. Η προσέγγιση της Επιτροπής έγινε δεκτή από τις βελγικές αρχές και δόθηκε εντολή να πραγματοποιηθεί εκτεταμένος εξωτερικός έλεγχος, η διενέργεια του οποίου άρχισε στις 17 Ιανουαρίου 2013. Ο έλεγχος αυτός πρέπει να ολοκληρωθεί το 2013 και τα αποτελέσματά του θα επανεξεταστούν πριν από την ενδεχόμενη άρση της επιφύλαξης του Γενικού Διευθυντή. Παράλληλα, πραγματοποιήθηκαν πολλοί ειδικοί έλεγχοι όσον αφορά την αντιμετώπιση των μη εισπράξιμων ποσών ΠΙΠ από τα κράτη μέλη. Επισημάνθηκαν σημαντικές ελλείψεις (ποσά για τα οποία η απαλλαγή από την υποχρέωση απόδοσης δεν ήταν δικαιολογημένη, ποσά μη κοινοποιηθέντα στην Επιτροπή, κ.λπ.). Ορισμένοι έλεγχοι είχαν δημοσιονομικές συνέπειες. || Η λογιστική καταχώριση των ΠΙΠ εξασφαλίζεται από τα κράτη μέλη με δύο τρόπους: - με τη συνήθη λογιστική για τα εισπραχθέντα ή εγγυημένα ποσά (τα ποσά αυτά καταβάλλονται στον προϋπολογισμό της Ένωσης) - με τη χωριστή λογιστική για τα μη εισπραχθέντα ποσά και τα εγγυημένα ποσά που τελούν υπό αμφισβήτηση. Σύστημα είσπραξης ΠΙΠ: το σύνολο των συστημάτων και διαδικασιών με τα οποία τα κράτη εξασφαλίζουν τη βεβαίωση, τη λογιστική καταχώριση, την είσπραξη και την απόδοση των ΠΙΠ. Τα μη εισπράξιμα ποσά απαλείφονται από τη χωριστή λογιστική. Το ποσό πρέπει να αποδοθεί στην Επιτροπή (να καταβληθεί) εκτός και αν η μη είσπραξη συνδέεται με περίπτωση ανωτέρας βίας ή αν ο μη εισπράξιμος χαρακτήρας της οφειλής δεν καταλογίζεται στο κράτος μέλος (απαλλαγή). 2.2. Συνέχειες που δόθηκαν στους ελέγχους της Επιτροπής 2.2.1. Κανονιστικά μέτρα Όταν από τους ελέγχους που διενεργούνται διαπιστώνονται αδυναμίες ή ελλείψεις στις εθνικές κανονιστικές ή διοικητικές διατάξεις, τα κράτη μέλη καλούνται να λάβουν τα αναγκαία μέτρα, ενδεχομένως νομοθετικού ή κανονιστικού χαρακτήρα, προκειμένου να συμμορφωθούν με τις απαιτήσεις της ΕΕ. Οι προσαρμογές αυτές αποτελούν σημαντικό αποτέλεσμα της δραστηριότητας ελέγχου της Επιτροπής. Επιπλέον, τα πορίσματα αυτά αποτελούν ουσιαστική πηγή πληροφοριών όσον αφορά τα προβλήματα που αντιμετωπίζουν τα κράτη μέλη κατά την εφαρμογή της τελωνειακής νομοθεσίας και τον αντίκτυπό τους όσον αφορά τους ΠΙΠ. 2.2.2. Μέτρα ένδικης προστασίας Ορισμένες διατάξεις των κανονιστικών ρυθμίσεων συνιστούν πηγή διαφορών μεταξύ των κρατών μελών και της Επιτροπής. Σε τέτοια περίπτωση, η Επιτροπή δεν έχει άλλη επιλογή από το να κινήσει διαδικασία παράβασης (άρθρο 258 της Συνθήκης για τη λειτουργία της Ευρωπαϊκής Ένωσης). Στις 31 Δεκεμβρίου 2012 υπήρχαν δύο εκκρεμείς υποθέσεις σε διάφορα στάδια της διαδικασίας παράβασης. Κατά την περίοδο 2010-2012, το Δικαστήριο εξέδωσε διάφορες σημαντικές αποφάσεις σε διαδικασίες παράβασης που είχε κινήσει η Επιτροπή. Τα εν λόγω κράτη μέλη ανέλαβαν, κατά περίπτωση, την ευθύνη για τις δημοσιονομικές συνέπειες. Για ορισμένες από αυτές τις αποφάσεις, οι δημοσιονομικές συνέπειες εξακολουθούν να βρίσκονται ακόμη σε στάδιο αξιολόγησης ή τακτοποίησης. Το Δικαστήριο, στις αποφάσεις που εξέδωσε την 17η Ιουνίου 2010[10], την 1η Ιουλίου 2010[11], και την 7η Απριλίου 2011[12], επιβεβαίωσε τη θέση της Επιτροπής όσον αφορά τις συνέπειες των καθυστερήσεων καταλογισμού των δασμών στη λογιστική σε περιπτώσεις εκ των υστέρων είσπραξης ή όταν οι αρχές της τρίτης χώρας εξαγωγής ενημερώσουν ότι τα εξαχθέντα εμπορεύματα δεν είναι επιλέξιμα για προτιμησιακή μεταχείριση και ότι τα πιστοποιητικά κυκλοφορίας δεν έχουν εκδοθεί με τον δέοντα τρόπο. Το Δικαστήριο, στην απόφασή του της 17ης Μαρτίου 2011[13], επιβεβαίωσε τη θέση της Επιτροπής αναφέροντας ότι, με τη συστηματική αποδοχή τελωνειακών διασαφήσεων για τη θέση σε ελεύθερη κυκλοφορία νωπών μπανανών, ενώ οι τελωνειακές αρχές γνώριζαν ή όφειλαν εύλογα να γνωρίζουν ότι το δηλούμενο βάρος των μπανανών δεν αντιστοιχούσε στο πραγματικό βάρος τους, οι εν λόγω τελωνειακές αρχές δεν συμμορφώθηκαν προς την τελωνειακή νομοθεσία της ΕΕ. Στην περίπτωση αυτή, το κράτος μέλος θα πρέπει να καταβάλει αποζημίωση για την απώλεια ΠΙΠ. Το Δικαστήριο, στην απόφασή του της 8ης Ιουλίου 2010[14], επιβεβαίωσε, επίσης, τη θέση της Επιτροπής και ανέφερε ότι όταν η αδυναμία για (έγκαιρη) βεβαίωση ή είσπραξη ΠΙΠ προκύπτει από την παράνομη συμπεριφορά τελωνειακών υπαλλήλων, η αδυναμία αυτή θα πρέπει να καταλογιστεί στο κράτος μέλος στο οποίο ανήκουν οι τελωνειακοί υπάλληλοι. Στην περίπτωση αυτή το κράτος μέλος θα πρέπει να αποζημιώσει την απώλεια των ΠΙΠ και οι τόκοι υπερημερίας θα υπολογιστούν από την ημερομηνία που οι ΠΙΠ έπρεπε να είχαν αποδοθεί στην Επιτροπή, εφόσον είχαν βεβαιωθεί σωστά σε σχέση με τη γένεση της τελωνειακής οφειλής. || Καταλογισμός: εγγραφή του ποσού των δασμών στα τελωνειακά λογιστικά αρχεία. Προτιμησιακή μεταχείριση: Προτιμησιακά δασμολογικά μέτρα που περιέχονται στις συμφωνίες που έχει συνάψει η ΕΕ ή που αποφασίζονται μονομερώς από αυτήν για προϊόντα που προέρχονται από τη δικαιούχο χώρα. Πιστοποιητικό κυκλοφορίας: Αποδεικτικά στοιχεία για την καταγωγή. Απόδοση: πραγματική πληρωμή στην Επιτροπή 2.2.3. Δημοσιονομικά μέτρα Κατά την περίοδο αναφοράς (2010-2012) καταβλήθηκαν στην Επιτροπή συμπληρωματικά ποσά ύψους άνω των 249 εκατ. ευρώ[15] μετά από τις παρατηρήσεις που διατύπωσε η Επιτροπή στις εκθέσεις των ελέγχων που διενήργησε και σε άλλες δραστηριότητες ελέγχου, και ως αποτέλεσμα της συνέχειας που έδωσε στα πορίσματα του Ελεγκτικού Συνεδρίου και στις αποφάσεις του Δικαστηρίου σχετικά με διαδικασία παράβασης όσον αφορά ΠΙΠ[16]. Επίσης, επιβλήθηκαν τόκοι υπερημερίας για καθυστερημένη απόδοση ΠΙΠ. Το συνολικό ποσό των εν λόγω τόκων, που καταβλήθηκε από τα κράτη μέλη, ανέρχεται περίπου σε 484,5 εκατ. ευρώ[17]. 2.3. Μέτρα της Επιτροπής για τη βελτίωση της είσπραξης παραδοσιακών ιδίων πόρων Παράλληλα με τους επιτόπιους ελέγχους που διενεργούνται στα κράτη μέλη, η Επιτροπή διαθέτει και άλλα μέσα εποπτείας της είσπραξης των ΠΙΠ. Η κατάλληλη χρησιμοποίηση των μέσων αυτών βελτιώνει αποτελεσματικά την είσπραξη αυτών των πόρων. 2.3.1. Εξέταση μη εισπράξιμων οφειλών που έχουν διαγραφεί Τα κράτη μέλη υποχρεούνται να λαμβάνουν τα αναγκαία μέτρα για την απόδοση των ΠΙΠ, εκτός από τις περιπτώσεις που έχει αποδειχθεί ότι είναι αδύνατον να εισπράξουν τα οφειλόμενα για λόγους ανωτέρας βίας ή για λόγους πέραν της ευθύνης τους (άρθρο 17 παράγραφος 2 του κανονισμού 1150/2000). Σύμφωνα με τους κανόνες της ΕΕ, μόνο η Επιτροπή μπορεί να απαλλάξει ένα κράτος μέλος από την απόδοση μη εισπράξιμου ποσού που υπερβαίνει τα 50 000 ευρώ. Όσον αφορά ποσά χαμηλότερα από αυτό το κατώτατο όριο, τα κράτη μέλη αποφασίζουν μόνα τους (με την επιφύλαξη των επιτόπιων ελέγχων που διενεργεί η Επιτροπή) αν πληρούνται οι όροι απαλλαγής τους. Για να βοηθήσουν τα κράτη μέλη στις αποφάσεις τους, τα μέλη της επιτροπής ΣΕΙΠ έλαβαν ένα έγγραφο (συλλογή κειμένων - Compendium ) το οποίο δίνει μια γενική εικόνα του τρόπου με τον οποίο η Επιτροπή αξιολόγησε κατά την περίοδο 1992-2012 κατά πόσο πληρούνται οι όροι απαλλαγής. Όλες οι αιτήσεις απαλλαγής από την υποχρέωση απόδοσης μη εισπράξιμων οφειλών πρέπει να διαβιβάζονται στην Επιτροπή μέσω μιας πολύγλωσσης βάσης δεδομένων καλούμενης WOMIS (Write-Off Management and Information System) η οποία είναι επιχειρησιακή από την 1η Ιανουαρίου 2010. Το εργαλείο αυτό δημιουργήθηκε για να καταστεί δυνατή την αποτελεσματική και ασφαλής διαχείριση των αιτήσεων των κρατών μελών. || Αίτηση απαλλαγής από την υποχρέωση απόδοσης μη εισπράξιμων οφειλών μετά τη διαγραφή τους: διαδικασία που επιτρέπει στην Επιτροπή να επαληθεύσει αν ο μη εισπράξιμος χαρακτήρας της οφειλής οφείλεται ή όχι στα κράτη μέλη. Αν η αίτηση απορριφθεί, το ποσό πρέπει να καταβληθεί στην Επιτροπή. Η εξέταση από την Επιτροπή της υπόθεσης που έχει κοινοποιηθεί αποβλέπει στην αξιολόγηση των προσπαθειών που καταβάλλουν τα κράτη μέλη για την εκτέλεση της είσπραξης. Κατά την περίοδο 2010-2012, εστάλησαν 424 αιτήσεις απαλλαγής ακαθάριστου ποσού άνω των 114 εκατ. ευρώ. Όσον αφορά τις αιτήσεις που εξέτασε η Επιτροπή κατά τη διάρκεια αυτής της περιόδου (υποθέσεις σε εξέλιξη και νέες αιτήσεις), η Επιτροπή χορήγησε 395 απαλλαγές, οι οποίες αντιπροσωπεύουν ποσό άνω των 153 εκατ. ευρώ. Από την άλλη πλευρά, η απαλλαγή απορρίφθηκε για 268 αιτήσεις οι οποίες αντιπροσωπεύουν (ακαθάριστο) ποσό άνω των 90 εκατ. ευρώ το οποίο θα αποδοθεί από τα εν λόγω κράτη μέλη. Η Επιτροπή αναγκάστηκε να ζητήσει συμπληρωματικές πληροφορίες για περίπου το 50% των αιτήσεων που εξετάστηκαν. 2.3.2. Αντιμετώπιση σφαλμάτων βεβαίωσης που συνεπάγονται απώλειες ΠΙΠ. Το Δικαστήριο, στην απόφαση που εξέδωσε στις 15 Νοεμβρίου 2005[18], επιβεβαίωσε τη θέση της Επιτροπής και αναγνώρισε ότι η υποχρέωση του κράτους μέλους να βεβαιώνει απαίτηση της ΕΕ σχετικά με τους ΠΙΠ (και να αποδίδει το σχετικό ποσό) γεννάται αφ' ης στιγμής πληρούνται οι όροι που προβλέπει η τελωνειακή νομοθεσία. Συνεπώς, δεν είναι απαραίτητο να έχει όντως γίνει η βεβαίωση. Τα κράτη μέλη απαλλάσσονται από την υποχρέωση απόδοσης ΠΙΠ μόνο όταν το ποσό δεν είναι εισπράξιμο λόγω ανωτέρας βίας ή για λόγους για τους οποίους δεν ευθύνονται τα κράτη αυτά. Επομένως, πρέπει να αναλάβουν τις δημοσιονομικές συνέπειες των σφαλμάτων τους. Με βάση τη νομολογία, κατά την περίοδο 2010-2012, η Επιτροπή έδωσε συνέχεια στα διοικητικά σφάλματα που διέπραξαν τα κράτη μέλη εις βάρος των οικονομικών συμφερόντων της ΕΕ (επιτόπιοι έλεγχοι, κοινοποίηση των εθνικών αποφάσεων επιστροφής ή διαγραφής δασμών λόγω διοικητικών σφαλμάτων, κ.λπ.). Χάρη στις δραστηριότητες αυτές, η Επιτροπή ζήτησε από τα κράτη μέλη να αποδώσουν (ακαθάριστο) ποσό ύψους περίπου 88 εκατ. ευρώ κατά την περίοδο 2010-2012. Λόγω της απόφασης της 8ης Ιουλίου 2010 που αναφέρεται στο σημείο 2.2.2 ανωτέρω, οι τόκοι υπερημερίας πρέπει να υπολογίζονται τώρα από την ημερομηνία κατά την οποία το ποσό έπρεπε να είχε αποδοθεί εφόσον δεν είχε διαπραχθεί διοικητικό σφάλμα. 2.3.3. Βάση δεδομένων OWNRES Σύμφωνα με τον κανονισμό αριθ. 1150/2000, τα κράτη μέλη πρέπει να διαβιβάζουν στην Επιτροπή πληροφορίες σχετικά με τις περιπτώσεις απάτης και παρατυπίας, όταν τα ποσά των δασμών υπερβαίνουν τα 10.000 ευρώ. Οι πληροφορίες αυτές κοινοποιούνται μέσω της βάσης δεδομένων OWNRES. Η βάση αυτή παρέχει στην Επιτροπή τις απαιτούμενες πληροφορίες για την παρακολούθηση της είσπραξης πόρων και την προετοιμασία των επιτόπιων ελέγχων της. Τα δεδομένα που κοινοποιούνται χρησιμοποιούνται, επίσης, για διάφορες αναλύσεις τις οποίες διεξάγει η Υπηρεσία Καταπολέμησης της Απάτης (OLAF). 2.4. Δράσεις παρακολούθησης που αφορούσαν προσχωρούντα κράτη Εν όψει της προετοιμασίας για την προσχώρηση της Κροατίας, το 2010, το 2011 και το 2012, η Επιτροπή πραγματοποίησε επισκέψεις παρακολούθησης, ειδικά σε σχέση με τους ΠΙΠ. Αυτές οι επισκέψεις παρακολούθησης, καθώς και οι ασκήσεις λογιστικής προσομοίωσης που πραγματοποιήθηκαν πριν από την προσχώρηση, έδωσαν στην Επιτροπή τη διαβεβαίωση ότι η Κροατία έχει τη διοικητική ικανότητα να εφαρμόσει το κεκτημένο στον τομέα των ΠΙΠ. 3. Αξιολόγηση του συστήματος ελέγχου Όπως και κατά τα προηγούμενα οικονομικά έτη, τα πορίσματα της περιόδου 2010-2012 επιβεβαιώνουν τα οφέλη που μπορεί να αποκομίσει η Επιτροπή από το σύστημα ελέγχου των ΠΙΠ. Στις ετήσιες εκθέσεις του, το Ευρωπαϊκό Ελεγκτικό Συνέδριο διαπίστωσε ότι το σύστημα αυτό είναι αποτελεσματικό. Οι δημοσιονομικές επιπτώσεις των επιτόπιων ελέγχων είναι ορατές, αλλά αυτός δεν είναι ο μοναδικός λόγος για τη διεξαγωγή τους. Ο βασικός σκοπός αυτών των ελέγχων είναι να εξασφαλιστεί η ορθή χρηματοδότηση του προϋπολογισμού της ΕΕ όσον αφορά τους ΠΙΠ. Επίσης, χάρη στο σύνολο των πληροφοριών που συλλέγονται από τα κράτη μέλη, οι έλεγχοι μπορούν να βοηθήσουν, επίσης, να βελτιωθεί η συμμόρφωση προς τους κανόνες της ΕΕ και μάλιστα να επηρεάσουν τη διαδικασία βελτίωσης της νομοθεσίας, έτσι ώστε να προστατεύονται καλύτερα τα οικονομικά συμφέροντα της ΕΕ. Στις 27-28 Οκτωβρίου 2011, πραγματοποιήθηκε στο Βερολίνο σεμινάριο σχετικά με τους ελέγχους ΠΙΠ προκειμένου να συζητηθεί με τα κράτη μέλη ο τρόπος με τον οποίο λειτουργούν οι έλεγχοι ΠΙΠ και ο τρόπος με τον οποίο μπορούν να αναπτυχθούν στο μέλλον. Με βάση τα συμπεράσματα που εξάχθηκαν λήφθηκαν μέτρα για τη βελτίωση της προετοιμασίας των ελέγχων (ημερήσια διάταξη, συμπλήρωση ερωτηματολογίου πριν από τον έλεγχο, κοινοποίηση των καταλόγων ελέγχου, κ.λπ.). Επιπλέον, κατά την προετοιμασία του ετήσιου προγράμματος ελέγχου, τα κράτη μέλη καλούνται τώρα να προτείνουν θέματα ελέγχου. Τελικά, αποφασίστηκε να ληφθούν μέτρα προκειμένου να ενισχυθούν οι έλεγχοι/λογιστικοί έλεγχοι που διενεργούνται από τα κράτη μέλη σχετικά με τους ΠΙΠ, στους οποίους μπορεί συνεργαστεί η Επιτροπή, σύμφωνα με το άρθρο 18 παράγραφος 2 του κανονισμού αριθ. 1150/2000. Στο πλαίσιο αυτό, το 2012, δημιουργήθηκε μια ομάδα έργου σύμφωνα με την έννοια του προγράμματος δράσης «Τελωνεία 2013» και στην οποία εκπροσωπούνται 13 κράτη μέλη. Η ομάδα αναμένεται να αναπτύξει συστάσεις για την επίτευξη κοινών στόχων και τη δημιουργία ελεγκτικών εργαλείων για υπηρεσίες εσωτερικού ελέγχου (ή υπηρεσίες ελέγχου των ΠΙΠ) των τελωνειακών διοικήσεων, προκειμένου να αυξηθεί η ευθύνη των κρατών μελών κατά τη διενέργεια των οικείων ελέγχων ΠΙΠ. Τα συμπεράσματα και συστάσεις της ομάδας πρέπει να υποβληθούν σε όλα τα μέλη της ΣΕΙΠ μέχρι το τέλος του 2013. 4. Συμπεράσματα Τα αποτελέσματα που αφορούν τα έτη 2010 έως 2012 επιβεβαιώνουν ότι οι έλεγχοι ΠΙΠ που διεξάγονται από την Επιτροπή και η συστηματική παρακολούθηση των ελλείψεων είναι αναγκαίοι. Η ανάγκη αυτή υπογραμμίστηκε ιδιαίτερα στο επίπεδο βελτίωσης της τήρησης των διατάξεων της ΕΕ, καθώς και στο δημοσιονομικό αντίκτυπο (το πρόσθετο καθαρό ποσό που αποδόθηκε στον προϋπολογισμό της ΕΕ ανήλθε σε περίπου 733,5 εκατ. ευρώ). Αυτή η δραστηριότητα ελέγχου δίνει επίσης τη δυνατότητα να εξασφαλίζεται ίση μεταχείριση μεταξύ των κρατών μελών τόσο στο επίπεδο της εφαρμογής των τελωνειακών και λογιστικών κανόνων όσο και στο επίπεδο της προστασίας των οικονομικών συμφερόντων της ΕΕ. Επομένως, στο μέλλον, η Επιτροπή σκοπεύει: · να συνεχίσει τον ρόλο της, όσον αφορά τους επιτόπιους ελέγχους, · να ενισχύσει την εποπτεία των δραστηριοτήτων είσπραξης στα κράτη μέλη, · να συνεχίσει να παρακολουθεί τις προσχωρούσες χώρες, · να ενισχύσει την ικανότητα και την προθυμία των κρατών μελών να πραγματοποιούν τα ίδια τους ελέγχους ΠΙΠ. [1] Άρθρο 18 παράγραφος 5 του κανονισμού αριθ. 1150/2000. [2] ΕΕ L 163 της 23.6.2007, σ. 17. [3] ΕΕ L 130 της 31.5.2000, σ. 1-9, όπως τροποποιήθηκε με τον κανονισμό αριθ. 105/2009 της 26ης Ιανουαρίου 2009 (ΕΕ L 36 της 5.2.2009, σ. 1). [4] ΕΕ L 126 της 20.5.1999, σ. 1. [5] Η έκθεση αφορά τους ελέγχους που πραγματοποιούνται από τα θεσμικά όργανα της ΕΕ (Επιτροπή και Ελεγκτικό Συνέδριο). Δεν καλύπτει τους ελέγχους που πραγματοποιούνται από τα κράτη μέλη, τα λεπτομερή αποτελέσματα των οποίων αναφέρονται στην ετήσια έκθεση που καταρτίζεται βάσει του άρθρου 325 της Συνθήκης για τη λειτουργία της Ευρωπαϊκής Ένωσης. [6] Βλ. στο παράρτημα 2 την κατανομή των θεμάτων ελέγχου μεταξύ των κρατών μελών. [7] Οι έλεγχοι αυτοί πραγματοποιήθηκαν στις ακόλουθες χώρες: Δανία, Κάτω Χώρες και Αυστρία. Οι Κάτω Χώρες σταμάτησαν να συμμετέχουν από το 2012 και μετά. [8] Οι Γενικοί Διευθυντές των εθνικών τελωνειακών διοικήσεων είναι μέλη αυτής της ΟΤΠ. [9] Κάθε αποστολή ελέγχου περιλαμβάνει το θέμα αυτό ως συμπληρωματικό του κυρίως θέματος το οποίο αφορά ο έλεγχος. [10] Υπόθεση C-423/08. [11] Υπόθεση C-442/08. [12] Υπόθεση C-405/09. [13] Υπόθεση C-23/10. [14] Υπόθεση C-334/08. [15] Περιλαμβάνονται πάνω από 103 εκατ. ευρώ αναφορικά με τη συνέχεια που δόθηκε στην απόφαση του Δικαστηρίου, της 15/12/2009, σχετικά με εισαγωγές πολεμικού υλικού, όπως αναφέρεται στην έκτη έκθεση για το σύστημα ΠΙΠ (COM (2010) 219). [16] Τα αριθμητικά αυτά στοιχεία δεν καλύπτουν τα ποσά που ζητήθηκαν από τα κράτη μέλη, τα οποία όμως δεν έχουν ακόμη αποδοθεί. [17] Περιλαμβάνονται πάνω από 302 εκατ. ευρώ σχετικά με τη συνέχεια που δόθηκε στην απόφαση του Δικαστηρίου, της 15/12/2009, αναφορικά με τις εισαγωγές πολεμικού υλικού. [18] Υπόθεση C 392/02. ΠΑΡΑΡΤΗΜΑΤΑ στην ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ Έβδομη έκθεση της Επιτροπής σχετικά με τη λειτουργία του συστήματος ελέγχου των παραδοσιακών ιδίων πόρων (2010-2012) [άρθρο 18 παράγραφος 5 του κανονισμού (ΕΚ, Ευρατόμ) αριθ. 1150/2000 του Συμβουλίου, της 22ας Μαΐου 2000] ΠΑΡΑΡΤΗΜΑ 1 1. Στόχοι των ελέγχων Οι έλεγχοι σχετικά με την είσπραξη των ΠΙΠ έχουν τρεις συγκεκριμένους στόχους: · διατήρηση ισότιμων όρων ανταγωνισμού μεταξύ των οικονομικών φορέων, ανεξάρτητα από τον τόπο εκτελωνισμού των εμπορευμάτων στην ΕΕ. Η Επιτροπή πρέπει να μεριμνά για την ενιαία εφαρμογή της νομοθεσίας της ΕΕ, ώστε να εξασφαλίζεται ότι ενδεχόμενες δυσλειτουργίες στον τομέα αυτό δεν συνεπάγονται στρεβλώσεις του ανταγωνισμού, · βελτίωση της κατάστασης όσον αφορά την είσπραξη. Η Επιτροπή πρέπει να ελέγχει ότι τα κράτη μέλη συμμορφώνονται προς τις υποχρεώσεις τους στον τομέα της είσπραξης ΠΙΠ. Ο στόχος αυτός δεν αποσκοπεί μόνο στην ανάληψη των ευθυνών των κρατών μελών έναντι του προϋπολογισμού της ΕΕ, αλλά και στην ορθή κατανομή της δημοσιονομικής επιβάρυνσης μεταξύ αυτών, · ενημέρωση της αρμόδιας για τον προϋπολογισμό αρχής. Βάσει των πορισμάτων των ελέγχων, η Επιτροπή είναι σε θέση να κρίνει την αποτελεσματικότητα και την επιμέλεια των κρατών μελών όσον αφορά την είσπραξη των ΠΙΠ, να λαμβάνει τα απαιτούμενα μέτρα για τη διόρθωση της κατάστασης και, τέλος, να ενημερώνει την αρμόδια για τον προϋπολογισμό αρχή. 2. Λειτουργία του συστήματος ελέγχου στο επίπεδο της ΕΕ Η ευθύνη για την είσπραξη των ΠΙΠ ανατίθεται στα κράτη μέλη. Τα κράτη μέλη αναλαμβάνουν την ευθύνη να εφαρμόσουν το σύστημα και έχουν τη δυνατότητα να παρακρατούν, ως έξοδα είσπραξης, το 25% όλων των ποσών ΠΙΠ που αποδίδονται στην Επιτροπή[1]. Τα κράτη μέλη υποχρεούνται να διενεργούν οικείους ελέγχους και να υποβάλλουν εκθέσεις στην Επιτροπή. Ωστόσο, η διενέργεια των εν λόγω ελέγχων σε εθνικό επίπεδο δεν σημαίνει ότι η Επιτροπή απαλλάσσεται από την άσκηση των αρμοδιοτήτων της στον τομέα αυτό. Για την εποπτεία του συστήματος είσπραξης ΠΙΠ, υπάρχουν διάφορα είδη ελέγχων στο πλαίσιο της Επιτροπής: κανονιστικοί έλεγχοι, έλεγχοι εγγράφων και επιτόπιοι έλεγχοι. Επιπλέον, η Επιτροπή πρέπει να δίνει συνέχεια στις παρατηρήσεις που της απευθύνει το Ελεγκτικό Συνέδριο στην ετήσια έκθεσή του, στις ειδικές εκθέσεις του ή στις επιστολές με τα προκαταρκτικά πορίσματά του, καθώς και στα αιτήματα του Ευρωπαϊκού Κοινοβουλίου στο πλαίσιο της διαδικασίας απαλλαγής σχετικά με την εκτέλεση του προϋπολογισμού. Η Επιτροπή μεριμνά για την ορθή εφαρμογή της νομοθεσίας της ΕΕ από τα κράτη μέλη και υποβάλλει εκθέσεις στην αρμόδια για τον προϋπολογισμό αρχή. || Είδος ελέγχων: Κανονιστικοί έλεγχοι: έλεγχοι των κανονιστικών διατάξεων των κρατών μελών όσον αφορά το σύστημα είσπραξης ΠΙΠ. Έλεγχοι εγγράφων: ανάλυση λογιστικών καταστάσεων και κάθε είδους λογιστικών εγγράφων και φακέλων από κράτη μέλη, περιλαμβανομένων των αιτήσεων απαλλαγής από την υποχρέωση απόδοσης μη εισπράξιμων απαιτήσεων. Επιτόπιοι έλεγχοι: έλεγχος συμμόρφωσης των εθνικών συστημάτων και των δικαιολογητικών εγγράφων με τη νομοθεσία της ΕΕ τόσο από λογιστική όσο και από τελωνειακή άποψη. Οι εν λόγω έλεγχοι διενεργούνται από κοινού με τα εν λόγω κράτη μέλη ή αυτόνομα. ΠΑΡΑΡΤΗΜΑ 2 Θέματα ελέγχου || Κράτη μέλη στα οποία πραγματοποιήθηκε επίσκεψη ελέγχου (περίοδος 2010-2012) Στρατηγική τελωνειακού ελέγχου || BE, BG, DK, AT, RO Εξέταση ποσών που έχουν επιστραφεί και επιμέρους περιπτώσεων που έχουν εγγραφεί στη χωριστή λογιστική || 1 έλεγχος στις ακόλουθες χώρες: DK, CY, LU, MT, AT 2 έλεγχοι στα εξής κράτη: EE, NL 3 έλεγχοι στα εξής κράτη: BG, CZ, IE, LV, LT, HU, PL, PT, RO, SI, SK, FI, SE 4 έλεγχοι στα εξής κράτη: EL, ES 5 έλεγχοι στα εξής κράτη: BE, DE, IT 6 έλεγχοι στα εξής κράτη: FR, UK Διαχείριση μη εισπράξιμων οφειλών || BE, DE, IE, EL, ES, FR, IT, PT, FI, SE, UK Διαχείριση κανονικής και χωριστής λογιστικής || BE, DE (2 έλεγχοι), IE, FR, IT, NL, UK Επιθεώρηση των εμπορευμάτων που υπόκεινται σε μέτρα αντιντάμπινγκ και αντισταθμιστικούς δασμούς, καθώς και είσπραξη των εν λόγω δασμών, || Όλα τα κράτη μέλη εκτός από τα εξής: LU, NL, RO Τελειοποίηση προς επανεξαγωγή || NL Διαδικασία εκτελωνισμού στον προσδιοριζόμενο από τον ενδιαφερόμενο τόπο || Όλα τα κράτη μέλη εκτός από τα εξής: CY, ES, FR, IT, MT και PT Δεσμευτικές δασμολογικές πληροφορίες || BE, DE, FR, UK Καθήκοντα εσωτερικού ελέγχου || EL Επιστροφή/διαγραφή και μη είσπραξη δασμών || DK, NL, AT Διαμετακόμιση εντός της ΕΕ || Όλα τα κράτη μέλη εκτός από τα εξής: DK, IE, CY, LU, MT, AT. [1] Στο Ευρωπαϊκό Συμβούλιο της 8ης Φεβρουαρίου 2013, συμφωνήθηκε ότι, από την 1η Ιανουαρίου 2014, τα κράτη μέλη παρακρατούν, για τα έξοδα είσπραξης, το 20% των εισπραττόμενων ποσών.